
pentru anii 2026-2030

Capitolul I
INTRODUCERE

1. Programul național de control al cancerului pentru anii 2026 - 2030 (în continuare - Programul) este al doilea document de politici publice sectorial în domeniul controlului cancerului, inițiat și elaborat în baza evaluării  rezultatelor implementării Programului național de control al cancerului pentru anii 2016-2025, aprobat prin Hotărârea Guvernului nr. 1291/2016. 
2. Elaborarea Programului derivă, inclusiv din obiectivele generale stabilite în Strategia națională de sănătate „Sănătatea 2030”, aprobată prin Hotărârea Guvernului nr. 387/2023, în special: (1.1) Reducerea poverii bolilor transmisibile și netransmisibile prin acțiuni de prevenire a îmbolnăvirilor, protecția și promovarea sănătății; (2.1) Asigurarea accesibilității și continuității serviciilor medicale integrate centrate pe persoană, la toate nivelurile sistemului de sănătate; (2.3.) Dezvoltarea serviciilor de calitate de reabilitare, de îngrijiri pe termen lung și paliație; (2.5.) Îmbunătățirea managementului calității serviciilor de sănătate, al siguranței pacientului și a lucrătorului medical; (4.2.) Îmbunătățirea mecanismelor de asigurare cu personal medical, menținerea și dezvoltarea resurselor umane în sistemul de sănătate; (5.2.) Dezvoltarea sistemului informațional integrat în domeniul sănătății prin standardizarea, integrarea și interoperabilitatea principalelor sisteme informaționale și prin aplicarea soluțiilor digitale pentru a îmbunătăți managementul și guvernanța sectorului de sănătate. 
3. Programul se aliniază la obiectivele Strategiei naționale de dezvoltare ,,Moldova Europeană 2030”, aprobată prin Legea nr. 315/2022 (în continuare – SND). Astfel, obiectivele specifice ale programului sunt corelate cu următoarele obiective ale SND:
Obiectivul general 5. Îmbunătățirea stării de sănătate fizică și mintală a populației prin contribuția activă a unui sistem de sănătate modern și eficient, care răspunde nevoilor fiecărui individ.
Obiectivul specific 5.1. Asigurarea acoperirii universale cu servicii medicale de înaltă calitate, care să contribuie la îmbunătățirea calității vieții.
Obiectivul specific 5.2. Reducerea poverii bolilor transmisibile și netransmisibile prin abordarea cuprinzătoare și trans-sectorială a determinanților sănătății.
Obiectivul specific 5.3. Sporirea rezilienței sistemului de sănătate în situații ce pun în pericol sănătatea oamenilor.
4. Proiectul hotărârii Guvernului cu privire la Programul național de control al cancerului a fost elaborat în temeiul acțiunii 64 din Anexa A, Clusterul 2, Capitolul 28 - Protecția consumatorului și a sănătății a Programului național de aderare a Republicii Moldova la Uniunea Europeană pentru anii 2025-2029, aprobat prin Hotărârea Guvernului nr. 306/2025. 
5. La fel, Programul contribuie la realizarea apropierii legislației naționale a Republicii Moldova de actele normative ale Uniunii Europene, conform articolului 116 din capitolul 21 „Sănătatea publică” din Acordul de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte, ratificat prin Legea nr. 112/2014, precum și de instrumentele internaționale menționate în anexa XIII la Acordul menționat.
6. Programul se aliniază la domeniile cheie prevăzute în Planul European de Combatere a Cancerului 20230 (PECC): (1) prevenirea; (2) detectarea precoce; (3) diagnosticarea și tratamentul; și (4) calitatea vieții pacienților și 10 a celor inițiative emblematice incluse in PECC privind cercetarea, inovarea și digitalizarea, prevenirea cancerului, depistarea precoce, centre de cancer cuprizatoare, diagnostic și tratament, medicină personalizată (genomică), sănătate mai bună pentru pacienții și supraviețuitorii de cancer, reducerea inegalităților și inechităților legate de access la servicii, prioritizarea copiiilor cu cancer, finanțare și dezvoltarea partineriatelor. 
7. Programul contribuie la atingerea Obiectivelor de Dezvoltare Durabilă (în continuare ‒ ODD), aprobate prin Hotărârea Guvernului nr. 953/2022, în special ODD 3 privind sănătatea și bunăstarea și ODD 10 privind reducerea inegalităților 
8. Programul este orientat pe abordările și obiectivele stabilite în cadrul Planului european de combatere a cancerului al Uniunii Europene. La fel, Programul este ghidat de inițiativele Organizației Mondiale a Sănătății (în continuare ‒ OMS) focusate pe dezvoltarea intervențiilor de politici publice integrate care acoperă întregul continuum de servicii, de la măsuri de prevenire a cancerului la, diagnostic, tratament, îngrijiri paliative și reabilitare. Implementarea programului este ancorată pe următoarele principii cheie: leadership și guvernanță eficientă, participativitate și parteneriate intersectoriale, servicii centrare pe persoană și echitate în acces, abordare multidisciplinară a îngrijirilor oncologice și răspuns la nevoi, decizii și politici bazate pe date și evidențe, abordare sistemică și alinierea sinergiilor în domeniul oncologic, dezvoltarea rezilienței sistemului oncologic și asigurarea continuității serviciilor în situații de criză, promovarea inovării și digitalizării în oncologie, precum și îmbunătățirea continuă a calității serviciilor și implementarea progresivă a bunelor practici europene și internaționale.
9. Programul acordă o atenție deosebită copiilor, dar și reducerii inegalităților în accesul la serviciile oncologice, în conformitate cu principiul ODD „nimeni nu este lăsat în urmă”.  În acest sens, vor fi evaluate și cartografiate disparităților de acces la servicii de prevenire, screening, diagnostic și tratament oncologic și vor fi planificate intervenții specifice pentru grupurile vulnerabile și populațiile cu acces limitat la servicii de sănătate, inclusiv populația din mediul rural, persoanele cu venituri reduse, persoanele cu dizabilități și vârstnice, populațiile de migranți și refugiați, populație de etnie romă, precum și alte grupuri aflate în situații de vulnerabilitate socială.
10. Programul urmărește angajamentele stabilite în cadrul Inițiativei Globale pentru Cancerul Copilului, Inițiativei Globale împotriva Cancerului de Sân, Inițiativei de Eliminare a Cancerului de Col Uterin, Inițiativei Globale pentru Dezvoltarea Registrului Cancerului ale OMS și ale inițiativei emblematice Rays of Hope a Agenție Internaționale pentru Cercetare în Domeniul Cancerului (în continuare - IARC).
11. Programul include analiza situației în domeniul controlului cancerului, viziunea și obiectivele acestuia, indicatorii de monitorizare a progresului, analiza impactului, costurile și sursele de finanțare, potențialele riscurile conexe implementării, stabilește autoritățile și instituțiile responsabile și partenerii de implementare și descrie mecanismele de monitorizare, evaluare și raportare a progresului. Totodată, sunt prevăzute măsuri pentru consolidarea integrității, prevenirea corupției și asigurarea transparenței pe întreg parcursul procesului de realizare a intervențiilor.
12. Se estimează că implementarea măsurilor prevăzute în Program va contribui, pe termen mediu și lung, la îmbunătățirea accesului populației Republicii Moldova la servicii calitative și echitabile de prevenire și depistare precoce a cancerului, la servicii de diagnostic și tratament complexe, care să răspundă nevoilor individuale ale pacienților, servicii care să asigure calitatea vieții bolnavilor de cancer și a supraviețuitorilor, și servicii accesibile de paliație, suport psihosocial și reabilitare. Acestea vor fi obținute prin abordarea factorilor de risc, extinderea și dezvoltarea infrastructurii serviciilor de depistare precoce a cancerului, descentralizarea serviciilor medicale oncologice, dezvoltarea capacităților de diagnostic și laborator, inclusiv medicină personalizată, descentralizarea serviciilor medicale oncologice, asigurarea serviciilor medicale cu echipamente și dispozitive medicale moderne, dezvoltarea și consolidarea capacităților resurselor umane din serviciul oncologic, modernizarea infrastructurii digitale a serviciului oncologic și asigurarea interoperabilității cu alte sisteme informaționale naționale, și printr-un sistem de guvernanță a serviciului oncologic centrat pe nevoile pacientului și pe politicii și intervenții informate de evidențe credibile și disponibile. Programul promovează în mod activ incluziunea socială și egalitatea de gen, care participă la reducerea inegalităților și la dezvoltarea unui serviciu mai echitabil și accesibil.
13. Digitalizare și inovare. În cadrul programul vor fi dezvoltate și integrate soluții digitale pentru managementul datelor oncologice, registrul național de cancer, monitorizarea traseului pacientului și suportul deciziilor clinice, în conformitate cu obiectivele stabilite în Planul național de dezvoltare a sistemului e-Sănătate. Implementarea soluțiilor digitale va contribui la consolidarea sistemelor de raportare și analiză a datelor, la dezvoltarea cercetării și inovării în oncologie și la alinierea sistemului național de sănătate la bunele practici europene în domeniul sănătății digitale.
14. [bookmark: _Hlk228885100]Perioada de implementare a Programului este anii 2026-2030. 
15. Programul a fost elaborat sub coordonarea Ministerului Sănătății, pe baza unui proces consultativ interinstituțional, cu sprijinul OMS și în cooperare cu partenerii naționali și internaționali relevanți: IARC și Agenția Internațională pentru Energie Atomică (AIEA). 
16. Elaborarea Programului național de control al cancerului pentru anii 2026–2030 a fost realizată printr-un proces extins de consultare participativă, desfășurat în perioada octombrie 2025 – februarie 2026, cu implicarea autorităților publice centrale, instituțiilor medico-sanitare, experților naționali și internaționali și reprezentanților mediului academic. În perioada octombrie–noiembrie 2025 au fost organizate 10 focus-grupuri tematice multidisciplinare, corespunzătoare principalelor domenii de intervenție din controlul cancerului: prevenție, screening, diagnostic, tratament, radioterapie, medicină nucleară, oncologie pediatrică, îngrijiri paliative, reabilitare, digitalizare și Registrul Național de Cancer. În cadrul acestora au fost analizate provocările sistemice, necesitățile de dezvoltare și prioritățile sectoriale, fiind elaborate 10 planuri de acțiuni sectoriale distincte. În luna noiembrie 2025 a avut loc misiunea comună de evaluare externă cu participarea experților internaționali în cadrul misiunii IMPACT, cu suportul Organizației Mondiale a Sănătății (OMS) și al Agenției Internaționale pentru Energie Atomică (AIEA), care a inclus evaluarea planurilor draft. Recomandările formulate au vizat consolidarea guvernanței, dezvoltarea serviciilor de diagnostic și tratament, resursele umane și mecanismele de coordonare.
17. În luna decembrie 2025 au fost organizate focus-grupuri repetate pentru revalidarea priorităților și ajustarea intervențiilor propuse, în contextul recomandărilor formulate de misiunea internațională. În perioada ianuarie–februarie 2026 a fost realizată consolidarea celor 10 planuri sectoriale într-un singur Plan național de acțiuni, prin consultări tehnice continue cu liderii grupurilor tematice și instituțiile responsabile. La finele lunii ianuarie 2026 a fost desfășurată o misiune de follow-up cu experți internaționali, axată pe consolidarea intervențiilor privind guvernanța, resursele umane, educația medicală și mecanismele de implementare. Ulterior, versiunea finală a Planului a fost supusă expertizei externe din partea profesorului Tit Albreht, unul dintre coautorii Planului european de combatere a cancerului (Europe’s Beating Cancer Plan), care a formulat recomandări suplimentare privind structura strategică, indicatorii de rezultat și alinierea la standardele europene.
18. În lipsa intervențiilor propuse, se estimează agravarea poverii cancerului asupra populației și a sistemului de sănătate, prin creșterea incidenței cazurilor diagnosticate tardiv, a mortalității evitabile și a costurilor asociate tratamentului formelor avansate de boală. Neimplementarea acțiunilor propuse va pereclita procesul de aliniere la prevederile și obiectivele Planului european de combatere a cancerului. Inegalitățile existente în accesul la prevenție, screening, diagnostic și tratament vor deveni mai vizibile și vor continua să afecteze în mod disproporționat populația din mediul rural, persoanele cu venituri reduse, copiii, persoanele cu dizabilități, migranții, refugiații și alte grupuri vulnerabile, accentuând diferențele de supraviețuire și calitate a vieții. Lipsa investițiilor în resurse umane, infrastructură, digitalizare și continuitatea aprovizionării cu medicamente esențiale poate compromite funcționalitatea serviciilor oncologice și capacitatea sistemului de a răspunde eficient nevoilor populației. 

Capitolul II
ANALIZA SITUAȚIEI CURENTE
19. Cancerul este o problemă majoră societală, de sănătate publică și economică a secolului XXI, responsabilă pentru circa unul din șase decese (16,8%) și unul din patru decese (22,8%) cauzate de boli netransmisibile (BNT) la nivel global. Boala provoacă trei din 10 decese premature la nivel global cauzate de BNT (30,3% la persoanele cu vârsta cuprinsă între 30 și 69 de ani) (Bray F, Laversanne M, Sung H, et al. Global cancer statistics 2022: GLOBOCAN estimates of incidence and mortality worldwide for 36 cancers in 185 countries. CA Cancer J Clin. 2024;74(3):229‐263.doi:10.3322/caac.21834).
20. Rezultatele implementării Programului național de control al cancerului pentru anii 2016-2025 susținute de statisticele Biroului Național de Statistică (în continuare - BNS) și ale Institutului Oncologic confirmă tendința internațională prin cancer și indică că în Republica Moldova cancerul ocupă locul doi printre principalele cauze de deces ale populației (după decesele cauzate de bolile aparatului circulator) și care în anii 2023 și 2024 a înregistrat circa 5900 de decese anual, în țară trăiesc cu tumori circa 72 000 de persoane, iar anual sunt înregistrate circa 11 000 de cazuri noi de cancer.
21. Totodată, Programului național de control al cancerului pentru anii 2016-2025 a avut loc într-o perioadă marcată de un șir de provocări de ordin demografic, social, economic, politic, geopolitice, criza epidemiologică, a refugiaților și cea energetică, cât și oportunități derivate din obținerea de Republica Moldova a statutului de țară candidat la UE în anul 2022, fapt ce a influențat rezultatele implementării acestuia.
22. Statisticile indică că incidența prin cancer este constant în creștere, în special în mediul rural. Astfel, incidența prin cancer în date absolute a fost în creștere de la 9480 de cazuri înregistrate primar în anul 2015 la 11338 de cazuri înregistrate în anul 2024. În date relative incidența prin cancer a marcat o creștere de la 333,1 de cazuri la 100 mii de locuitori în anul 2015 la 467,9 de cazuri la 100 mii de locuitori în anul 2024. Iar reieșind din contextul demografic, marcat de diminuarea numărului populației țării și îmbătrânirea acesteia, în perioada următoare povara cancerului în Republica Moldova va fi și mai pronunțată.
23. Cauzele principale ce produc această povară se referă la prevalența înaltă a factorilor de risc în rândul populației, precum fumatul, consumul de alcool, alimentația nesănătoasă/dezechilibrată caracterizată prin consumul redus de legume și fructe, consum crescut de carne roșie și carne procesată, exces de sare, zahăr, grăsimi dar și activitate fizică și a sportului redusă, ratele joase de vaccinare contra Virusul Papiloma Uman (în continuare - HPV) și a hepatitei B, depistarea tardivă a cancerului în circa jumătate de cazuri, concentrarea serviciilor de tratament specializat în mun. Chișinău, precum și capacitatea insuficientă a sistemului de sănătate, raportată la necesități, de a organiza și presta servicii de prevenire, screening, diagnostic, tratament, reabilitare și servicii de îngrijiri paliative pentru persoanele diagnosticate cu cancer.
	Aceste circumstanțe generează costuri considerabile pentru tratamentul bolii, precum și alte costuri sociale asociate maladiei, cum ar fi excluderea persoanei din activitatea socioeconomică, necesitatea serviciilor de îngrijire, alocarea de timp și resurse din partea altor membri ai familiei, cheltuieli de transport etc. Prezența bolilor oncologice determină, de asemenea, consecințe psihologice și psihosociale semnificative asupra pacienților, familiilor acestora și comunității
24.  Suplimentar, una din limitele majore identificate în procesul de implementare a Programului național de control al cancerului pentru anii 2016-2025, inclusiv de către Curtea de Conturi (Hotărârea Curții de Conturi nr.62 din 20 decembrie 2022) și de către experții internaționali, și care a avut impact asupra rezultatelor implementării Programului - a fost lipsa unui mecanism de guvernanță funcțional instituit, asigurat cu resursele și competențele necesare. 
Controlul factorilor de risc comportamentali și vaccinarea împotriva HPV și a hepatitei B
25. Rezultatele implementării Programului național de control al Cancerului pentru anii 2016-2025 indică că prevalența factorilor și risc comportamentali: fumatul, inclusiv printre adolescenți, consumul de alcool, alimentația nesănătoasă caracterizată prin consumul redus de legume și fructe este în creștere. 
	Astfel, prevalența fumatului în republica Moldova în anul 2017 a fost de 25,2%, atunci în anul 2021 aceasta a atins valoare de 27,6%. Iar, prevalența consumului de alcool a crescut de la 61% în anul 2017 la 63,2% în anul 2021. 
	În anul 2021, 63,4% din populația țării a consumat doar 1,9 porții de fructe și legume pe zi, pe când recomandarea OMS este de cinci porții de fructe și legume pe zi, fapt ce prezentă un risc mai mare de boli netransmisibile, inclusiv de cancer. (STEPS: prevalența factorilor de risc pentru bolile netransmisibile în Republica Moldova, OMS, 2021). 
	Totodată, capacitățile de monitorizare a factorilor de risc ale Agenției Naționale pentru Sănătatea Publică rămân în continuare o provocare. 
26. Vaccinarea contra HPV introdusă în anul 2018 a atins valori de 41,5% printre fete cu vârsta de 9-14 ani în anul 2024, iar vaccinarea băieților anti-HPV introdusă în anul 2022 a înregistrat o valoare de 1,6% în anul 2024. Rata de vaccinare împotriva hepatitei B a fost de 87,6% în anul 2024 comparativ cu 91,3% în anul 2015.
Depistarea precoce a cancerului 
27. Conform datelor Institutului Oncologic, ponderea cazurilor noi de cancer cervical, colorectal și mamar, după stadiul evoluției bolii, nu a suferit schimbări esențiale în perioada anilor 2016-2024. O pondere mai mare a cazurilor noi diagnosticate este înregistrată în mediul rural comparativ cu cel urban, în special a cazurilor în stadiu II-IV (Figurile 1-3), cu excepția cancerului mamar care este mai înalt în mediul urban (Figura 4).





Figura 1. Ponderea femeilor depistate cu cancer cervical (%), pe stadii și medii[footnoteRef:1] [1:  Datele din figurile 1- 4 sunt provizorii. ] 

Figura 2. Ponderea femeilor depistate cu cancer colorectal (%), pe stadii și medii

Figura 3. Ponderea bărbaților depistați cu cancer colorectal (%), pe stadii și medii

Figura 18. Ponderea femeilor depistate cu cancer mamar (%), pe stadii și medii

28. În perioada anilor 2016-2025, conform angajamentelor stabilite în Programul național de control al cancerului pentru anii 2016-2025 a fost dezvoltată infrastructura pentru screening și  depistarea timpurie a cancerului. A fost creat Centrul de referința în colposcopie și Unitatea de coordonare a screeningului cervical și dezvoltat Sistemul Informațional Registrul de screening în cadrul Institutului Mamei și Copilului. Au fost create 12 centre regionale de screening cervical, 12 centre regionale de screening colorectal, Centrul de referință în depistarea precoce a cancerului mamar în cadrul Institutului Oncologic și 4 centre regionale de depistare precoce a cancerului mamar (mun. Bălți, or. Căușeni, mun. Chișinău, mun. Ungheni). 
29. Au fost dezvoltate și aprobate programele de instruire și curriculumul pentru toate nivelurile de pregătire a specialiștilor în domeniul oncologic și a serviciilor de depistare a cancerului: universitar, rezidențiat și instruire medicală continuă pentru medici, medicii oncologi, medicii de familie. Personalul medical din instituțiile de asistență medicală primară și din centrele de screening a fost instruit în prestarea serviciilor de screening.
30. Au fost elaborate și sunt aplicat în practica medicală Standardul de organizare și funcționare a serviciului de screening cervical în Republica Moldova, aprobat prin ordinul Ministerului Sănătății al nr. 36/2020, și Standardul național al procedurilor operaționale privind screeningul cancerului colorectal, aprobat prin Ordinul MS nr. 285/, și elaborat proiectul Standardului național de proceduri operaționale de depistare precoce și screening al cancerului glandei mamare. Acestea oferă detalii despre acțiunile și modul interacțiunii a instituțiilor medicale responsabile de screening și depistare precoce în Republica Moldova organizată pe trei niveluri de asistență medicală: primară (colectarea frotiului), specializată (examinare suplimentară și tratament) și de laborator (examinarea citologică și histologică).
31. Totodată, datele privind incidența prin cancer cu tendința de creștere în ultimii 10 și ponderea cazurilor de cancer depistare în stadiul III-IV indică prezența unor deficiențe sistemice referitoare depistarea timpurie a cancerului. În special acestea sunt: dificultăți în traseul de referire oncologică: pacientă → MF → ginecolog → oncolog; prezența unor neclarități privind responsabilitățile instituțiilor medicale de nivel primar, specializat și terțiar în cazurile de cancer; durata de timp mare între diagnostic – tratament; lipsa aplicării testului HPV în depistarea precoce; nivelul de acoperire a necesităților în resurse umane în asistența medicală primară. Totodată, lipsa unui Centru de referință în depistarea precoce a cancerului de col uterin, similar celui în depistarea precoce a cancerului mamar, indică asupra situației oferirii asigură protecția pacientei, scurtează intervalul diagnostic–tratament și contribuie la prevenirea progresiei bolii. 
Diagnosticarea, tratamentul și îngrijirea pacienților oncologici
32. În perioada implementării Programului național de control al cancerului 2016-2025 au fost dezvoltate și extinse serviciile de diagnosticare, tratament și îngrijire a pacienților oncologici, inclusiv alocate resursele financiare din bugetul de stat, FAOAM și resurse din asistență externă etc.
33. [bookmark: _Hlk222080860]Conform datelor Institutului Oncologic, în rezultatul implementării Programului național de control al cancerului 2016-2025, rata de supraviețuire prin cancer (exprimată la 5 ani de la diagnostic), colorectal la femeile din mediul rural a crescut de la 38,9% în anul 2021 la 41,9% în anul 2023, iar la femeile din mediul urban de la 41,6% în anul 2021 la 51,4% în anul 2023. Rata de supraviețuire prin cancer colorectal printre bărbați la fel a fost în creștere, la cei din mediul rural de la 31% în anul 2021 la 35,1% în anul 2023, iar la bărbații din mediul urban de la 37,4% în anul 2021 la 45,9% în anul 2023. La fel, rata de supraviețuire prin cancer mamar la femeile din mediul rural a înregistrat o creștere de la 58,7% în anul 2021 la 63,6% în anul 2023, iar la femeile din mediul urban de la 67,9% în anul 2021 la 72,2% în anul 2023. 
34. Aceasta indică asupra îmbunătățirea proceselor și condițiilor de depistare timpurie, diagnosticare și tratament a  pacienților oncologici, și resursele și efortul alocate pentru a urmări tendința globală de modificare a cancerului într-o boală cronică.   
35. Au fost constituite 10 Consilii Multidisciplinare Oncologice (în continuare - CMDO) responsabile de selectarea și includerea pacienților în tratament costisitor pentru 10 tipuri de cancer (mamar; ginecologice; toracice; gastro-duodenale și hepato-biliare; cap și gât; Melanomul lentiginos acral, piele și melanom; colorectale; renale și urogenitale; hematologie adulți; oncologie și hematologie pediatrică), tratați în condiții de ambulator și în condiții de staționar. În cadrul CMDO specialiștii din domeniu oncologic analizează cazurile complexe de cancer și integrează multiplele perspective clinice într-o recomandare unitară, bazată pe dovezi și centrată pe pacient, fapt ce permite eliminarea erorilor de diagnostic și tratament a pacientului. În anul 2024 CMDO a examinat și a prescris tratament pentru 2405 de cazuri, iar în anul 2025 pentru 5897 de cazuri, 84% din numărul total de cazuri examinate au fost primare. 
36. Totodată, CMDO sunt organizate doar în cadrul Institutului Oncologic, iar organizarea acestora în regiunea de nord și de sud a eșuat din lipsa de resurse. La fel, asigurarea cu resurse umane a CMDO este o provocare. La moment, doar circa 50% de specialiști din cadrul CMDO sunt certificați de Societatea Europeană de Oncologie Medicală (în continuare - ESMO) și Organizația Institutelor Europene de Cancer (în continuare - OECI). Sistemele informaționale, care ar permite gestionarea mai rapidă a cazurilor de cancer și oferirea soluției pentru tratament, sunt integrate la nivel minim. Dezvoltarea CMDO, astefl ca toți pacienții cu cancer să beneficieze de o abordare complexă, este o prioritate pentru noul program.
37. În domeniul tratamentului cancerului la copii în ultimii ani au fost obținute rezultate semnificative. Reieșind din concluziile OMS, că cancerul la copii în general, nu poate fi prevenit, abordările privind cancerul la copii aplicate sunt focusate pe diagnosticarea timpurie a copiilor cu cancer și inițierea cât mai curând a tratamentului cost-eficient, de calitate și realizat la timp. Drept efect, rata de supraviețuire prin cancer la copii a atins valoare de 45%. Serviciile de tratament a copiilor cu cancer au fost îmbunătățite, inclusiv prin acceptarea în calitate de țară țintă pentru Inițiativa Globală a OMS pentru Cancerul Pediatric (în continuare - GICC) și în calitate de țară participantă la Platforma Globală de Acces la Medicamentele pentru tratamentul copiilor cu cancer (în continuare - GPACCM), fapt ce asigură accesul copiilor la medicamente de calitate și sigure. În perioada 2016-2025 s-a îmbunătățit accesul la servicii de diagnostic (de laborator și imagistic) și la serviciile de radioterapie pentru copii cu cancer. Secțiile Oncologie pediatrică și Hematologie din cadrul Institutului Oncologic au fost supuse exercițiul evaluării comprehensive. Acestea sunt asigurate cu necesarul de resurse umane. 
38. Totodată, în domeniul oncohematologiei pediatrice sunt prezente limitări care afectează calitatea și accesul copiilor la servicii de tratament. Condițiile de spitalizare pentru copii nu corespund standardelor internaționale și ale Societății Europene de Oncologie Pediatrică (SIOPE). Accesul la spectrul de bază al investigațiilor pentru diagnosticarea corectă și monitorizarea tratamentului rămâne limitat, în special pentru determinarea bolii minime reziduale (MRD), citogenetica, biologia moleculară și testarea genetică. De asemenea, lipsa unui Registru Național de Cancer la Copii reprezintă o deficiență majoră, cu impact direct asupra planificării serviciilor și monitorizării rezultatelor. 
39. Lista națională a medicamentelor oncologice esențiale, conform recomandărilor OMS, parte a Listei Naționale a Medicamentelor Esențiale, a fost elaborată și aprobată. Medicamentele oncologice esențiale pentru tratamentul bolnavilor cu cancer sunt procurate prin procedurile de achiziție centralizată de către CAPCS și compensate din FAOAM. 20 de DCI (Denumiri Comune Internaționale) de medicamente integral compensate din FAOAM sunt oferite pacienților oncologici pentru tratamentul ambulator. Totodată, pacienții oncologici au acces limitat la terapii inovative: terapii personalizate, inclusiv terapii țintite, imunoterapie. 
40. La Institutul Oncologic a fost creat complexul radiologic, format din două buncăre. IO în premieră a fost dotat cu echipamente și dispozitive performante: rezonanță magnetică nucleară 3 Tesla, mamograf, două aparate de radiografie digitală, ultrasonografe, aparat pentru anestezie, monitoare pentru funcții vitale, analizatoare pentru aprecierea echilibrului acido-bazic, video laringoscoape, video bronhoscoape, dispozitiv portabil de ultrasunete cu sondă liniară, dispozitive portabile de ultrasunet pediatrice și pentru adulți, ultrasunete pentru depistarea cancerului, aparate de dializă acută, calculatoare, monitoare medicale, negatoscoape, imprimante, inclusiv sistem informațional pentru stocare şi imagistică radiologică şi sisteme radiologice etc., dar încă este acces limitat la tehnologiile nucleare standard.
41. [bookmark: _Hlk222167623]Totodată, serviciile de radiologie și de imagistică oncologică (CT, RMN, mamografie) sunt concentrare în mun. Chișinău, fapt ce limitează accesul pacienților oncologici în raioane. În lipsa unei interconectări funcționale a sistemului digital de stocare, preluare, distribuire și vizualizare a imaginilor medicale PACS (Picture Archiving and Communication System), la nivel național, serviciile imagistice sunt foarte fragmentate, fapt ce produc costuri sociale semnificative. Rapoartele imagistice nu sunt standardizate și nu sunt aliniate sistemelor internaționale de raportare structurată de tip (BI-RADS, PI-RADS, LI-RADS, RECIST etc.). Registrele electronice de doză sunt absente, lipsește aplicarea sistemică a nivelurilor de referință în diagnostică (DRL). Accesul la tehnici imagistice avansate, precum tomosinteza, ecografia cu contrast (CEUS), RMN multiparametric sau biopsiile ghidate imagistic este limitat de resursele disponibile. 
42. Serviciile de medicină nucleară, la fel, sunt concentrate în mun. Chișinău, în doar patru instituții medicale, inclusiv Institutul Oncologic, Centrul Republican de Diagnosticare Medicala, Spitalul Clinic Republican, ceea ce limitează accesul pacienților la investigații. Serviciile de medicină nucleară efectuează doar diagnostice de bază, iar tratamentele radionuclidice sunt indisponibile. Organizarea serviciilor depinde integral de importul radioizotopilor (inclusiv ^18F-FDG) și este foarte mult dependentă de constrângeri de transportare și logistice stricte. Echipamentele din cadrul serviciilor sunt insuficiente și învechite, cu deficit de personal.
43. Au fost dezvoltate și extinse capacitățile laboratoarelor ce efectuează investigații în domeniul oncologic: laboratorul citogenetic, laboratorul morfopatologic. A fost extins spectrul de investigații și a implementării de noi teste pentru diagnosticul cancerului (ex. tehnica de citometrie în flux).
44. Programul academic de instruire pentru toate specialitățile în oncologie și curriculumul pentru Educația medicală continuă sunt în permeanță completate și ajustate. În cadrul Institutului Oncologic funcționează baze clinice universitare în domeniul: chimioterapie, radioterapie, oncologia pediatrică, citologie. Sunt formați formatorii naționali în domeniul diagnosticului și tratamentului în oncologie. 
45. Totodată, în Nomenclatorul specializărilor medicale lipsesc așa specializări ca oncologia medicală și radioterapia (radiologiei oncologice), fapt ce constituie o barieră în formarea specialiștilor în oncologie și dezvoltarea domeniului.
46. Pregătirea, retenția și bunăstarea specialiștilor în domeniul oncologiei constituie o prioritate majoră a sistemului de sănătate și în acest context capacitățile Institutului Oncologic trebuie să fie valorificate pentru formarea specialiștilor oncologic.
47. Specialiștii Institutului Oncologic și angajații de la USMF ”Nicolae Testemiţanu” participă în realizarea proiectelor de cercetare naționale și în cadrul proiectelor științifice de cercetare internaționale. În perioada 2016-2025 au fost realizate 9 proiecte științifice instituționale: 1 proiect de cercetare științifică fundamentală și 8 proiecte de cercetare științifică aplicativă. La nivel internațional sunt realizate proiecte internaționale și europene în cadrul programelor EU4Health, HORIZON Europe, și ale OMS și AIEA). Sunt implementate proiectele: EUnetCCC, Jane2, EUcanScreen, EUonQOL, CCI4EU, IMPACT-EU (psihosociali la copii), ROMD-R&D. 
48. În practica oncologică au fost ajustate și elaborate noi protocoale clinice naționale (în total sunt aplicate 31 de protocoale clinice naționale în domeniul oncologic), protocoale clinice instituționale și standardizate procedurile operaționale privind organizarea și prestarea serviciilor oncologice. Totodată, dezvoltarea continuă a protocoalelor clinice naționale și integrarea acestora în traseele pacientului, precum și dezvoltarea unui sistem de audit și feedback rămâne în continuare a prioritate pentru a asigura monitorizarea conformității tratamentului și luarea de măsuri corective rapide. 
49. În ultimii 10 ani, în domeniul oncologiei medicale în Republica Moldova au fost realizate peste 70 de studii clinice, contribuind la dezvoltarea capacităților naționale de cercetare și la facilitarea accesului pacienților la terapii inovatoare. În prezent sunt în derulare 36 de studii clinice (faza I–III), dintre care 10 cu recrutare activă, 4 în etapa de start-up și 9 în proces de evaluare a fezabilității. 
50. [bookmark: _Hlk221823243]Tarifele la serviciile medicale oncologice, atât pentru tratamentul ambulatoriu, cât și pentru cel spitalicesc, au fost ajustate, însă acestea nu acoperă costul real a serviciilor medicale prestate pacienților oncologici, iar pentru serviciile paliative acestea sunt foarte mici. Cadrul de reglementare pentru contractarea și finanțarea din fonduri publice a serviciilor medicale indisponibile în țară, cum ar fi transplantul de celule stem și intervențiile chirurgicale complexe este insuficient dezvoltat, fapt ce limitează accesul pacienților, inclusiv a copiilor la tratament complet și eficient.
Îngrijirile paliative și a serviciilor de reabilitare
51. În domeniul îngrijirilor paliative a fost modificat cadrul normativ, care prevede expres dreptul pacientului la servicii medicale paliative, inclusiv cele oncologice, modalitatea și organizare și prestare a serviciilor paliative. Însă, îngrijirile paliative la copii nu sunt reglementate. La fel, nu sunt reglementare serviciile pentru supraviețuitorii de cancer, care necesită evaluare periodica pentru boala și simptome acumulate, tratamentul simptomelor asociate, și sprijin psihosocial multidimensional.
52. Spre regret, îngrijirea paliativa nu este un domeniu atractiv în domeniu de sănătate, iar costul acestora este subestimat, fapt ce nu motivează personalul medical să se angajeze în serviciile medicale paliative. Aceasta se explică inclusiv prin faptul că specialitatea de îngrijire paliativă nu este introdusa în nomenclatorul specialităților ca disciplină separată. Iar, serviciile paliative, inclusiv cele oncologice sunt furnizate preponderent de ONG-uri (Hospices of Hope Moldova, Global Partners in Care, etc.). Institutul Oncologic oferă câteva tipuri de servicii de îngrijiri paliative de care beneficiază un număr în creștere de pacienți din toata tara, la nivel de raion fiecare spital raional dispune de paturi dedicate îngrijirilor paliative. Însă, bariera majoră în prestarea îngrijirilor paliative este lipsa unui mecanism de cooperare în domeniul îngrijirilor paliative între instituțiile medicale, societatea civilă şi serviciile de asistență socială pentru soluționarea problemelor complexe ale paciențelor cu cancer şi a celor impuse de îngrijire la sfârșit de viață. 
53. Pacienții oncologici sunt asigurați 100% cu opioide pentru durerea în cancer, însă predomină utilizarea opioidelor injectabile. Serviciile de îngrijiri paliative nu dispun de gama de opioide esențiale pentru îngrijiri paliative disponibile în tara. Regulile de păstrare și prescriere de opioide limitează posibilitatea farmaciilor mici, aflate mai aproape de pacient, de a păstra și oferi opioide. La nivel de raion opioidele se eliberează doar o singură farmacie, fapt de creează bariere de acces pentru pacienți. 
54. Introducerea mecanismului de compensare din FAOAM a consumabililor necesare îngrijirilor paliative: colostome și urostome, este unul eficient. Însă, extinderea accesului pacienților cu cancer la consumabile și echipamentele necesare în îngrijire paliativă necesită în continuare dezvoltare. Pacienții nu au acces la personal calificat în stoma-terapie (asistente medicale cu instruiri în stoma-terapie).
55. Instruirea medicilor, în special cei de familie în organizarea și prestarea îngrijirilor paliative este modestă, timp de 9 ani au fost instruiți doar 127 de medici de familie. USMF „Nicolae Testemiţanu” este singura instituție academică cu programe de educație medicală continuă în paliație.
56. Serviciile de reabilitare a pacienților oncologici continuă să se confrunte cu multiple limitări structurale, organizatorice și sociale, care produc acces limitat a pacienților la servicii specializate, deficit de personal calificat și resursele financiare, și lipsa continuității îngrijirii reprezintă obstacole majore. În cazul copiilor cu cancer, reabilitarea capătă o dimensiune și mai profundă, deoarece boala interferează cu etape esențiale ale dezvoltării copilului. Una din limitele majore a serviciilor de reabilitare oncologică este concentrarea acestora în mun. Chișinău. 
Dezvoltarea Registrului național de cancer
57. În perioada anilor 2016-2025 au fost alocate resurse pentru fortificarea Registrului național de cancer (în continuare - RNC), care au asigurat inițierea procesului de tranziție de la un registru de cancer preponderent spitalicesc către un RNC cu acoperire populațională, aliniat la standardele Rețelei Europene pentru Registrele de Cancer (în continuare – ENCR) și ale Agenției Internaționale pentru Cercetări în Domeniul Cancerului (în continuare - IARC). A fost elaborat și aprobat Conceptul Sistemului informațional „Registrul național de cancer” și a Regulamentului privind modalitatea de ținere a Registrului național de cancer, prin Hotărârea Guvernului nr. 501/2024. În practica oncologică medicală este aplicat formularul de raportare a cazurilor de cancer, conform Clasificării internaționale a maladiilor oncologice, ediția a 3, și Clasificării internaționale a cancerelor pediatrice, ediția a 3. 
58. Totodată, rezultatele misiunii de audit extern formată din experți ai IARC și ai ENCR, organizată cu suportul OMS la sfârșitul anului 2025, au stabilit un șir de lacune semnificative în ceea ce privește completitudinea datelor, lipsa unui mecanism funcțional de raportare a cazurilor de cancer de către instituțiile private, a integrării RNC cu alte registre de date medicale și al populației, infrastructura Sistemului informațional al RNC este învechită,  finanțarea sustenabilă a RNC și asigurarea cu resurse umane. Standardizarea procedurilor de lucru ale RNC lipsește. 
59. Suplimentar, sistemul informațional existent și celelalte sisteme informațional din sistemul de sănătate nu permit un schimb eficient și standardizat de date între instituțiile medicale. Integrarea cu platformele guvernamentale partajate (MConnect, MPass, MSign) este incompletă, iar SIA AMP, SIA AMS, SIRMS, eCMND, SBTESP și Portalul certificatelor de concediu medical funcționează insuficient, fără a asigura o imagine unitară asupra parcursului pacientului. 
60. Lipsa Dosarului Electronic de Sănătate național funcțional și interoperabil limitează accesul rapid la istoricul medical al pacientului și afectează continuitatea tratamentului și a îngrijirii. Iar, absența unor clasificatoare și nomenclatoare medicale comune determină introducerea repetată a datelor și reduce calitatea informațiilor utilizate pentru raportare și decizii.
61. Suplimentar, RNC nu practică utilizarea datelor în scopuri de cercetare, capacitățile de cercetare lipsesc, iar accesul la date pentru cercetare nu este reglementat. Datele produse de RNC nu sunt diseminate public.
62. Rezultatele implementării Programului național de control al cancerului pentru anii 2016-2025, confirmate și de concluziile misiuni imPACT, indică că în perioada 2016-2025 efortul Guvernului Republicii Moldova a focusat pe dezvoltată și consolidată infrastructura serviciilor de prevenire și depistare precoce a cancerului, diagnosticarea timpurie a cancerului și inițierea și asigurarea tratamentului pacienților cu cancer, dezvoltarea serviciilor de reabilitare și paliative, ajustarea funcționalității Registrului Național de Cancer la standardele europene. Au fost alocate resurse semnificative pentru dezvoltarea și instruirea specialiștilor din domeniu, au fost dezvoltate parteneriate internaționale cu suportul cărora multe din rezultate înregistrate au fost obținute. Toate aceasta, reieșind din situația prezentată, au făcut ca accesul și calitatea serviciilor de control al cancerului să fie asigurate. 
63. Astfel, în situația când Guvernului Republicii Moldova nu va susține în continuare efortul de elaborare și implementare a măsurilor de control al cancerului este riscul ca această infrastructură să se deterioreze, fapt ce va diminua accesul populației la servicii de control al cancerului, în special a celei din mediul rural, și la înrăutățirea calității vieții pacienților de cancer și a stării de sănătate. Iar aceasta situație este contrarie abordărilor și obiectivelor stabilite în cadrul Planului european de combatere a cancerului al Uniunii Europene.
64. Lecțiile învățate din procesul de implementare a Programului național de control al cancerului pentru anii 2016-2025 și care au influențat rezultatele acestuia indică că punctele vulnerabile au fost în mod special: lipsa unui mecanism de guvernanță funcțional instituit, asigurat cu resursele și competențele necesare; lipsa unul sistem de M&E robust de implementare a programului care să asigure monitorizarea implementării programului național și identificarea riscurilor, care ar putea pune în dificultate implementarea acestuia; lipsa unei platforme extinse de comunicare permanentă formată din toate părțile interesate pentru a discuta rezultatele și provocările privind implementarea noului program național și identificarea soluțiilor pentru depășire; capacitățile modeste ale serviciului de coordonare a implementării PNCC, care a fost creat numai în anul 2025; insuficiența de resurse alocate pentru implementarea programului etc. Toate aceasta au fost analizate și sunt abordate în proiectul Programului pentru anii 2026-2030. 
65. Noul Program integrează lecții învățate Raportul de evaluare a implementării Programului național de control al cancerului pentru anii 2016–2025 și al Planului de acțiuni pentru anii 2024–2025 (HG nr. 292/2024) prin consolidarea guvernanței PNCC, instituirea mecanismelor clare de monitorizare și evaluare, fortificarea Unității de Coordonare pentru Implementarea Programului, definirea indicatorilor de rezultat și impact, definirea indicatorilor de performanță și calitate, precum și prin planificarea etapizată și sustenabilă a intervențiilor prioritare. Un element cheie al noului Program vor fi CMDO-urile, creșterea performanței și calității serviciilor, urmărind astfel implementarea transpunerea în practică a standardelor europene și internaționale de management al pacienților oncologici.

Capitolul III
VIZIUNEA ȘI OBIECTIVELE PROGRAMULUI

66. [bookmark: _Hlk221297635]Rezultatele implementării Programului național de control al cancerului pentru anii 2016-2025 și a analizei situației curente din domeniul controlului cancerului în Republica Moldova indică că abordarea și obiectivele stabilite în primul document de politici publice sunt actuale și pentru perioada de implementare a noului Program anii 2026-2030. 
67. Astfel, viziunea și obiectivele stabilite în Programul anterior de control al cancerului pentru anii 2016-2025 rămân cadrul fundamental de abordare a controlului cancerului pentru perioada următoare de cinci ani (Tabelul 1). Obiectivul general al Programului se focusează pe creșterea ratei de supraviețuire prin cancer, care reflectă procesele și condițiile organizate de serviciul oncologic la nivel național privind depistarea timpurie a cancerului, diagnosticarea și tratamentul pacienților oncologici, și resursele și efortul alocate, inclusiv de societate pentru a modifica cancerul într-o boală cronică. Obiectivele specifice și țintele acestora au fost ajustate reieșind din durata perioadei de implementare a Programului de 5 ani, din povara prin cancer înregistrată în ultimii ani și din rezultatele și experiența implementării Programului național de control al cancerului pentru anii 2016-2025, prevederile Planului European de combaterea a cancerului și recomandările OMS dar și recomandările experților europeni și internaționali după misiunile ImPact și misiunii de revizuire a progresului și implementării recomandărilor în perioada anilor 2025-2026. 


Tabelul 1
[bookmark: _heading=h.lz3bjb9v1tdp][bookmark: _heading=h.jpb1okvz5mtt]
	VIZIUNEA PROGRAMULUI

	Un serviciu oncologic modern, integrat și aliniat standardelor europene, capabil să ofere populației acces echitabil, sigur și continuu la servicii calitative de prevenire și depistare timpurie a cancerului și la servicii de cea mai înaltă calitate posibilă de diagnosticare, tratament, reabilitare și îngrijire, inclusiv paliativă și de reabilitare, susținut de sisteme funcționale de dat și guvernanță eficientă.

	PROVOCĂRI

	Concentrarea serviciilor oncologice specializate în mun. Chișinău, cu acces limitat în regiuni

	Nivel redus al depistării cancerului în stadii precoce (I-II), în special în mediul rural

	Fragmentarea traseului pacientului oncologic și lipsa continuității îngrijirii

	Capacități insuficiente ale serviciilor de radioterapie, medicină nucleară și laborator avansat

	Deficit de personal medical în regiuni și pondere redusă a specialiștilor certificați internațional (ESMO, OECI)

	Costuri ridicate ale tratamentelor și tehnologiilor inovative în contextul resurselor financiare limitate
Interoperabilitate digitală insuficientă și utilizare limitată a datelor pentru politici bazate pe dovezi.

	REZULTATE PRIORITARE (ORIZONT 2030)

	Guvernanță consolidată și Registru Național de Cancer (RNC) funcțional, conform standardelor IARC și ENCR, aliniat Inițiativei emblematice 9 din cadrul Planul european de combatere a cancerului
	Sistem robust de prevenire și control al factorilor de risc, inclusiv vaccinare extinsă împotriva HPV și hepatitei B, aliniat Inițiativei emblematice 3 din cadrul Planul european de combatere a cancerului și obiectivele OMS
	Servicii organizate de screening și depistare precoce, conforme standardelor europene, aliniate Inițiativei emblematice 4 din cadrul Planul european de combatere a cancerului

	Servicii integrate și calitative de diagnostic și tratament, inclusiv pentru copii, dezvoltate conform traseului individualizat al pacientului, aliniate Inițiativelor emblematice 1, 5, 6, 7 și 10 din cadrul Planul european de combatere a cancerului
	Model național integrat de îngrijiri paliative și suport pentru supraviețuitori, disponibil în toate raioanele, aliniat inițiativei emblematice 8 din cadrul Planul european de combatere a cancerului

	Arhitectură digitală interoperabilă și infrastructură IT modernă și rezilientă, aliniată Inițiativei emblematice 2 din cadrul Planul european de combatere a cancerului


	PRINCIPII STRATEGICE

	Centrare pe necesitățile pacientului
	Respectarea drepturilor și a demnității pacientului și a lucrătorului medical
	Transparență, responsabilitate și asumarea rezultatelor
	Acces echitabil la servicii oncologice, indiferent de domiciliu sau statut social

	Utilizare rațională și eficientă a resurselor
	Etică în utilizarea datelor și protecția informațiilor medicale

	COMPONENTE STRATEGICE

	Leadership strategic și guvernanță unificată
	Colaborare eficientă între toate nivelurile sistemului de sănătate și părțile interesate
	Standardizare și reglementare a organizării și prestării serviciilor oncologice
	Sisteme informaționale funcționale și interoperabile
	Resurse umane calificate și finanțare adecvată
	Mecanisme robuste de monitorizare, evaluare și adaptare continuă

	OBIECTIVE STRATEGICE

	Asigurarea unui răspuns integrat și echitabil și centrat pe perosană la cancer în Republica Moldova, acoperind continuum-ul de servicii de la controlul factorulir de risc și  prevenție, depistare precoce, până la diagnostic, tratament, monitorizare, reabilitare și îngrijiri paliative, susținut de o guvernanță eficientă și sisteme de date funcționale.
	Reducerea poverii cancerelor prevenibile prin diminuarea expunerii populației la factorii de risc comportamentali și de mediu, inclusiv: consumul de tutun, consumul nociv de alcool, alimentația nesănătoasă, inactivitatea fizică și infecțiile asociate cancerului, prevenibile prin vaccinare.
	Creșterea cu 15 % a ratei de depistare prin screeningul cervical, colorectal, pulmonar, precum și depistarea precoce al cancerului mamar (stadiile I şi II), până în anul 2030
	Asigurarea accesului echitabil la cel puțin 80% dintre persoanele cu cancer la servicii calitative de diagnostic, tratament și monitorizare Prioritizarea copiilor.
	Dezvoltarea serviciilor de suport, îngrijri paliative, suport și reabilitare pentru copii și adulți cu cancer, inclusiv supravietuitori
	Îmbunătățirea Guvernanței PNCC prin integrarea evidentelor științifice și a statisticilor în procesul decizional 



68. Viziunea Programului este de a dezvolta un serviciu oncologic național modern, integrat și aliniat la standardele europene, capabil să ofere populației acces echitabil, sigur și continuu la servicii calitative de prevenire, screening și depistare timpurie a cancerului și la servicii de cea mai înaltă calitate posibilă de diagnosticare, tratament, reabilitare și îngrijire, inclusiv paliativă, cu prioritizarea copiilor, susținut de sisteme funcționale de date, digitalizare și guvernanță eficientă.
69. Un rol determinat în dezvoltarea serviciului oncologic revine mecanismului de guvernanță al Programului susținut de  voință politică și de alocarea resurselor necesare, care să garanteze organizarea și prestarea serviciilor oncologice într-o manieră transparentă, responsabilă, participativă și integră, bazată pe capacități adecvate și pe resurse umane, financiare și informaționale suficiente.. Un mecanism funcțional de guvernanță va contribui la reducerea costurilor sociale, la diminuarea riscurilor de corupție, la asigurarea accesului cetățenilor la servicii medicale de calitate, și, respectiv, va duce la îmbunătățirea calității pacienților și a sănătății populației.
70. Noul Programul va consolida mecanismele de asigurare a calității și siguranță în oncologie, prin standardizarea practicilor clinice, acreditarea serviciilor, implementarea auditului clinic, a indicatorilor de performanță și monitorizarea performanței serviciilor medicale.
71. Programul este construit pe oameni și pentru oameni, dezvoltarea și consolidarea resurselor umane în oncologie este elementul central, care va fi realizat prin formarea continuă, diversificarea competențelor și asigurarea personalului calificat la toate nivelurile de asistență medicală. Retentia, mobilitatea, acțiuni pentru prevenirea arderii profesionale, supra-specializările și inter-specializările cu preluarea și dublicarea bunelor practici europene și internaționale vor aduce plus valoare și calitate întregului domeniu de combatere a cancerului. 
72. Programul promovează dezvoltarea unui sistem oncologic rezilient, capabil să mențină accesul continuu la servicii oncologice esențiale în situații de criză, precum pandemii-epidemii, urgențe radiologice, crize energetice sau de aprovizionare, prin planificare strategică, continuitatea organizării și prestării serviciilor oncologice, menținerea lanțurilor de aprovizionare cu medicamente și materiale esențiale pentru garantarea accesului pacienților la tratament. 
73. Pentru realizarea acestei viziuni, Programul are stabilit în calitate de obiectiv general: Asigurarea unui răspuns național integrat și echitabil în controlul cancerului în Republica Moldova, de la prevenire, screening și depistare precoce, diagnostic, tratament, îngrijiri paliative, reabilitare și monitorizare, susținut de sisteme funcționale de date, digitalizare și de guvernanță eficientă. 
74. În vederea asigurării realizării obiectivului general sunt fixate următoare obiective specifice și identificate pentru fiecare obiectiv specific direcții prioritare de intervenții: 
Obiectivul specific 1. Reducerea poverii cancerelor prevenibile prin diminuarea expunerii populației la factorii de risc comportamentali și de mediu, inclusiv: consumul de tutun, consumul nociv de alcool, alimentația nesănătoasă, inactivitatea fizică și infecțiile asociate cancerului, prevenibile prin vaccinare.
Acest obiectiv va fi realizat, inclusiv prin participarea la Inițiativa emblematică 3. „Prevenirea tipurilor de cancer cauzate de infecții” și a Planului european de combatere a cancerului, pentru următoarele direcții prioritare:
1. Consolidarea măsurilor de control al factorilor de risc comportamentali: fumatul, consumul de alcool, alimentație și nutriție, stil de viață și mediu. 
2. Dezvoltarea unui sistem robust de supraveghere, monitorizare și evaluare a progreselor și impactului măsurilor de control privind factorii de risc comportamentali. 
3. Elaborarea și implementarea măsurilor pentru creșterea ratei de vaccinare împotriva HPV și hepatitei B, cu focus pe rezultate cuantificabile. 
4. Dezvoltarea și implementarea campaniilor de informare pentru schimbarea comportamentului și adoptarea unui stil de viață sănătos, creșterea ratei de vaccinare, țintite pe grupuri de populație specifice: adolescenți, femei, factori de decizie etc.. 
Obiectivul specific 2. Creșterea cu 15 % a ratei de depistare prin screeningul cervical, colorectal, pulmonar, precum și depistarea precoce al cancerului mamar (stadiile I şi II), până în anul 2030
Realizarea acestui obiectiv va fi corelat cu măsurile la care țara va participa la Inițiativa emblematică 4. „Îmbunătățirea depistării timpurii a cancerului” a Planului european de combatere a cancerului, prin următoarele direcții prioritare de acțiuni:
1. Dezvoltarea Centrelor de referință pentru depistarea precoce a cancerului de col uterin, colorectal și mamar care vor asigura evaluarea integrată a pacientului și discutarea cazurilor în conformitate cu protocoalele naționale și ghidurile internaționale. 
2. Consolidarea capacităților centrelor regionale de screening (cervical, colorectal, mamar și pulmonar) și fortificarea capacităților centrelor existente. Evaluarea posibilității extinderii serviciilor de screening la alte tipuri de cancer, inclusiv pulmonar. 
3. Dezvoltarea și fortificarea competențelor lucrătorilor medicali implicați în prestarea serviciilor de screening şi în depistarea precoce a cancerului.
4. Pilotarea screeningului pulmonar și evaluarea metodelor de implementare a programelor de screening pentru alte localizări, cap-gât, cancerul cutanat, cancerul de prostată, gastric, limfoame. 
Obiectivul specific 3. Asigurarea accesului echitabil la cel puțin 80% dintre persoanele cu cancer la servicii calitative de diagnostic, tratament și monitorizare 
Acest obiectiv va fi realizat, inclusiv prin participarea la Inițiativa emblematică 1. Impulsionarea schimbării prin cunoaștere și cercetare, Inițiativa emblematică 2. Valorificarea la maximum a datelor și a digitalizării în cadrul prevenirii și al îngrijirii în domeniul cancerului, Inițiativa emblematică 5. Furnizarea unor servicii de îngrijire de înaltă calitate, Inițiativa emblematică 6. Asigurarea accesului la medicamente esențiale și la inovare, Inițiativa emblematică 7. Prevenirea, diagnosticarea și tratarea cancerului cu ajutorul medicinei personalizate, un domeniu promițător, Inițiativa emblematică 10. Atragerea atenției asupra cancerului la copii ale Planului european de combatere a cancerului, prin următoarele direcții prioritare:
1. Fortificarea capacităților Institutului Oncologic pe toate dimensiunile de control al cancerului, în special: diagnosticare și tratament; și inițierea procesului de acreditare europeană a serviciilor prestate în cadrul Institutului Oncologic. 
2. Programul acordă prioritate copiilor și adolescenților diagnosticați cu cancer, prin asigurarea accesului rapid și echitabil la servicii avansate de diagnostic, tratamente moderne și medicamente esențiale. În acest sens, vor fi consolidate serviciile de oncohematologie pediatrică, inclusiv prin cooperare internațională, acces la terapii inovatoare și mecanisme de referire pentru tratamente indisponibile la nivel național. Intervențiile vor urmări îmbunătățirea ratelor de supraviețuire și a calității vieții copiilor cu cancer, în conformitate cu inițiativele globale ale OMS pentru cancerul pediatric și al UE prin Planul European de combatere a cancerului. 
3. Extinderea și dezvoltarea capacităților CMDO și CMDOI devine elementul central al programului pentru a asigura creșterea numărului de cazuri examinate în cadrul CMDO și astfel creșterea calității diagnosticului, tratamentului și a intervențiilor de reabilitare și paliative, cu accent pe calitatea vieții și supraviețuirea îndelungată a pacientului. Creșterea numărului specialiștilor certificați de ESMO și OECI. 
4. Se pune accent pe reducerea timpilor de acces la serviciile esențiale și alinierea la prevederile OECI în vederea stabilirii diagnosticului, tratamentului și monitorizării acestor procese. 
5. Introducerea în practica medicală a poziției de nursă navigatoare în serviciul oncologic, care să ghideze pacientul oncologi, familia acestuia și a îngrijitorilor în sistemul complex de tratament și îngrijire a cancerului din momentul stabilirii diagnosticului, ulterior tratament, îngrijire și monitorizare. 
6. Regionalizarea serviciilor oncologice și continuarea procesului de descentralizarea a serviciilor de oncologie medicala, inclusiv chimioterapie, în spitalele raionale și a altor servicii oncologice. Creșterea calității și siguranței tratamentului oncologic prin implementarea serviciilor de diluție centralizată a medicamentelor oncologice, modernizarea secțiilor de tratament. 
7. Consolidarea mecanismelor de asigurare cu medicamente oncologice sigure și calitative conform recomandărilor internaționale (OMS, ESMO, EHA), inclusiv compensate din Fondurile asigurării obligatorii de asistență medicală, conform recomandărilor organizațiilor internaționale și garantarea  medicamentelor anti-canceroase pentru copiii prin platforma de acces internațională.
8. Dezvoltarea diagnosticelor avansate, și utilizarea metodelor moderne, precum secvențierea genomică de nouă generație sau cariotipare, contribuind la aplicarea medicinei personalizate în oncologie și creșterea preciziei diagnosticului și la alegerea tratamentului optim pentru pacienți.
9. Consolidarea serviciilor de medicină nucleară pentru diagnosticul și tratamentul cancerului prin dezvoltarea conceptului de teranostic în oncologie, dar și prin introducerea terapiilor inovatoare cu iod radioactiv pentru tratamentul cancerul tiroidian, precum și extinderea utilizării terapilor radionuclidice cu izotopi radioactivi pentru tratmentul cancerul de prostată, tumorile neuroendocrine și a metastoazelor osoase.
10. Dezvoltarea și aplicarea în practica medicală a tehnologiilor minim invazive (laparoscopică, endoscopică, robotică), pentru cca 40% din pacienți și oncoplastică și reconstrucție imediată pentru 30% din femei. Integrate abordărilor ERAS pentru a scurta durata de spitalizare și îmbunătățirea recuperării pacientului oncologic. De asemenea, se vor stabili standarde naționale de acreditare pentru serviciile de chirurgie oncologică.
11. Modernizarea condițiile de spitalizare pentru copii conform standardelor internaționale și ale Societății Europene de Oncologie Pediatrică (SIOPE) și dezvoltarea unui model de tratament adaptat nevoilor pacienților oncologici pediatrici focusat pe diagnosticarea timpurie, tratamentul, îngrijirile multidisciplinare și monitorizarea, conform standardelor internaționale. 
12. Implementarea tehnicilor noi de radioterapie ghidată și radiochirurgie. Modernizarea tehnică a serviciului de radioterapie și descentralizarea și dezvoltarea serviciilor radiologice regionale în nordul și sudul țării pentru a asigura accesul pacienților la aceste servicii și pentru a reduce costurile pentru tratament. 
13. Revizuirea nomenclatorului profesional și adaptarea curriculumului universitar la necesitățile de instruire pentru formarea specialiștilor în domeniul oncologic (oncologie medicală, radiologie oncologice, îngrijiri paliative).
14. Dezvoltarea și actualizarea continuă a standardelor, ghidurilor și protocoalelor clinice naționale în domeniul oncologic, introducerea standardelor, ghidurilor și protocoalelor clinice naționale noi (tumori neuroendocrine, tumori SNC, terapii de suport ale complicațiilor tratamentului medical). 
15. Noul program își propune dezvoltarea și consolidarea cercetării clinice, a studiilor clinice în oncologie prin extinderea participării la studii clinice de faza III–IV, precum și revizuirea cadrului normativ pentru a facilita participarea pacienților, inclusiv a celor pediatrici, la studii clinice naționale și internaționale în domeniul onco-hematologiei.
16. Dezvoltarea cadrului de reglementare pentru contractarea și finanțarea din fonduri publice a serviciilor medicale care nu sunt disponibile în țară, în special contractarea servicii medicale în instituții și centre specializate din țările UE.
17. Dezvoltarea sistemelor informaționale actuale din serviciul oncologic și asigurarea interoperabilității acestora cu alte instituții medicale din țară, inclusiv private, pentru vizualizare și schimb de imagini medicale, dezvoltarea modulelor pentru stocarea investigațiilor și a terapiilor în medicină nucleară și a investigațiilor de laborator. Asigurarea compatibilității acestora cu platformele guvernamentale (MConnect, MPass, MSign).
18. Participarea în continuare la proiectele științifice de cercetare naționale și internaționale lansate în cadrul programelor EU4Health, HORIZON Europe (prevăzut în Planul European de Combatere a Cancerului), ale OMS și AIEA, și ale altor agenții și instituții de cercetare internaționale.
19. Dezvoltarea și consolidarea relațiilor de parteneriat cu agențiile internaționale și instituțiile naționale similare, ONG-urile este o condiție fundamentală pentru asigurarea dezvoltării serviciului oncologic și care continuu trebuie menținută.  

Obiectivul specific 4. Până în 2030, dezvoltarea serviciilor de suport, îngrijri paliative, suport și reabilitare pentru copii și adulți cu cancer, inclusiv supravietuitori. 
Obiectivul specific privind dezvoltarea serviciilor paliative și de reabilitare va fi realizat, inclusiv prin contribuția Inițiativei emblematice 6. „Îmbunătățirea calității vieții pacienților bolnavi de cancer, a persoanelor care au supraviețuit acestei boli și a îngrijitorilor”, parte a Planului european de combatere a cancerului, pentru  care sunt identificate următoarele direcții prioritare de acțiune:
1. Dezvoltarea cadrului de reglementare referitor la organizarea și prestarea îngrijirilor paliative, a serviciilor psihosociale și serviciilor de reabilitare și pentru supraviețuitori. Introducerea specialității de îngrijire paliativă în nomenclatorul specialităților ca disciplina separata este absolut necesară, fiind o restanță din Programul anterior. 
2. Dezvoltarea unui serviciu specializat de îngrijiri paliative pentru copii cu cancer focusat pe garantarea calității vieții. 
3. Extinderea și diversificarea accesului la dispozitive specializate pentru îngrijiri paliative şi medicamente pentru controlul durere conform standardelor internaționale, dezvoltarea competențelor în controlul durerii şi in îngrijiri paliative, a sistemului de reabilitare pentru pacienții cu cancer şi a supraviețuitorilor. Asigurarea accesului la opioide a pacienților din mediul rural este esențială. 
4. Asigurarea evaluării sistematice și a intervenției psiho-oncologice pentru pacienții cu cancer și familiile acestora, la toate etapele bolii (diagnostic, tratament activ, supraveghere, supraviețuire, paliație). Integrarea centrelor comunitare de sănătate mintală Centrele de Sănătate Prietenoase Tinerilor în traseul pacientului oncologic. 
5. Dezvoltarea cooperării în domeniul îngrijirilor paliative între instituțiile medicale, societatea civilă, serviciile de asistență socială și de suport psiho-emoțional care să permită soluționarea problemelor complexe ale paciențelor cu cancer la nivel comunitar, inclusiv prin furnizarea serviciilor la domiciliu.
6. Dezvoltarea programelor și a serviciilor de îngrijire paliativă și reabilitare la copii cu cancer, instruirea personalului și dotarea IMSP Centrului Republican de Reabilitare pentru copii, a IMSP Institutul Mamei și Copilului și a IMSP Institutul Oncologic cu echipament, utilaje și consumabile.
7. Descentralizarea și dezvoltarea serviciilor de reabilitare în regiuni, în special în mun. Bălți și mun. Cahul. Instruirea personalului medical specializat în reabilitarea oncologică a adulților, adolescenților și copiilor. Asigurarea cu dispozitive de reabilitare a instituțiilor medicale care prestează servicii de reabilitare oncologică și a pacienților. 
8. Integrarea intervențiilor de reabilitare în planul terapeutic general, astfel încât reabilitarea pacientului oncologic să nu fie percepută ca o etapă separată, ci ca o parte componentă a parcursului de recuperare.
9. Elaborarea măsurilor de politici publice referitoare la reprofilarea profesională pentru pacienții care au primit tratament radical și sprijinirea familiilor și aparținătorilor, pentru prevenirea izolării sociale și menținerea funcționalității socio-profesionale.
Obiectivul specific 5. Îmbunătățirea Guvernanței PNCC prin integrarea evidentelor științifice și a statisticilor în procesul decizional.
Realizarea acestui obiectiv specific va fi corelat cu măsurile din cadrul Inițiativei emblematice 9. Reducerea inegalităților în domeniul cancerului în întreaga UE a Planului european de combatere a cancerului, cu Strategia națională în E-Sănătate 2023 și pentru care sunt identificare următoarele direcții prioritare de acțiuni:
1. Elaborarea și aprobarea cadrului normativ de instituire și reglementare a activității unității de coordonare a implementării Programului: acte normative, regulamente, fișe de post, mecanisme de finanțare etc., care va asigura coordonarea și eficiența implementării angajamentelor programului. 
2. Crearea mecanismelor de guvernanță a Programului, cu participarea tuturor părților interesate (Parlament, organe centrale ale administrației publice, autorități ale administrațiilor locale, organizații neguvernamentale, agenții internaționale, mediu academic, practicieni etc.), și aplicarea unui proces decizional transparent și multisectorial, bazat pe politici/intervenții informate de evidențe, cu asigurarea integrității acestuia la toate nivelurile (individual, comunitar, instituțional și de sistem). 
3. Crearea a 5 grupuri tehnice de lucru, cu participarea experților naționali și internaționali, pentru implementarea Planului de acțiuni al Programului, monitorizarea progresului și evaluarea intervențiilor de control al cancerului la nivel local (comunitar și raional) și național, asigurând corelarea deciziilor centrale cu aplicarea lor în teritoriu. 
4. Se propune fundamentarea deciziilor strategice, politici, intervenții în domeniul oncologic pe date din oncologie. 
5. Consolidarea implicării pacienților și a asociațiilor pacienților oncologici în procesul de elaborare a politicilor de control al cancerului și de organizare și prestare a serviciilor medicale. 
6. Dezvoltarea capacităților personalului unității de coordonare, prin instruiri, vizite de studiu și schimb de experiență, pentru supervizarea, sincronizarea, monitorizarea și evaluarea acțiunilor Programului.
7. Utilizarea datelor din oncologie pentru decizii strategice, politici și intervențiilor în domeniul oncologiei. 
8. Coordonarea și asigurarea sinergiei între proiectele și programele de asistență tehnică internațională, inclusiv cele finanțate sau implementate prin EU4Health, Horizon Europe, OMS, UNFPA, UNICEF, IARC, AIEA, JICA, Platforma Globală pentru Accesul la Medicamentele pentru Cancerul Copilăriei, Interreg VI-A NEXT România–Republica Moldova 2021–2027 și alte inițiative relevante. 
9. Modernizarea RNC și alinierea la standardele IARC/ENCR, consolidarea guvernanței RNC, cu implicarea instituțiilor responsabile, expertiza multidisciplinară și producerea de date pentru politici naționale de sănătate.
10. Dezvoltarea RNC la Copii, fapt ce va asigura planificarea, prestarea și monitorizarea în timp real a serviciilor oferite copiilor cu cancer și a rezultatelor tratamentului.
11. Stabilirea procedurilor standardizate pentru sincronizarea automată a datelor dintre sistemele informaționale ale registrelor medicale și RNC, pentru creșterea calității datelor, monitorizarea în timp real și consolidarea securității cibernetice.
12. Dezvoltarea capacităților RNC de colectare a datelor, de analiză epidemiologică și raportare, de cercetare a datelor, inclusiv aspectele privind inegalitățile din domeniul cancerului. Asigurarea accesului actorilor interesați la datele produse de RNC în scopuri de cercetare și dezvoltarea capacităților de diseminare publică periodică a statisticilor oncologice. 
13. Dezvoltarea instrumentelor naționale de raportarea a datelor statistice oncologice către agențiile internaționale și cele europene: Rețeaua Europeană a Registrelor de Cancer (ENCR), OMS, IARC, Eurostat etc. 
14. Crearea unor mecanisme instituționale durabile pentru utilizarea evidentelor științifice și a statisticilor, inclusiv produse de RNC, în dezvoltarea politicilor publice și aprobarea deciziilor referitoare la controlul cancerului.
Capitolul IV
INDICATORI DE MONITORIZARE ȘI EVALUARE

75. Indicatorii de monitorizare și evaluare a implementării Programului derivă din obiectivul general și obiectivele specifice ale Programului și sunt racordați la indicatorii ODD, raportați de Republica Moldova. Implementarea Programului va conduce până în anul 2030 la îmbunătățirea indicatorilor de sănătate în domeniul oncologic, inclusiv creșterea ratei de depistare precoce a cancerului, reducerea timpului de la suspiciune la diagnostic și inițierea tratamentului, creșterea accesului echitabil la servicii oncologice de calitate, îmbunătățirea supraviețuirii pacienților, adulți și copii oncologici și creșterea calității vieții acestora. Indicatorii de impact vor măsura: rata de acoperire a programelor de screening, proporția cazurilor depistate în stadii incipiente, timpul mediu de la diagnostic la inițierea tratamentului, rata de supraviețuire la 5 ani, mortalitatea (standardizată) specifică prin cancer, precum și indicatori privind accesul la servicii și continuitatea îngrijirilor.
76. Programul va institui monitorizarea traseului pacientului oncologic prin stabilirea și urmărirea timpilor-cheie de acces la servicii, aliniate la standardele OECI : de la programare la prima consultație de specialitate – 14 zile, de la prima consultație la decizia terapeutică în cadrul CMDO – 60 zile și de la decizia terapeutică la inițierea tratamentului – 14 zile. Realizarea intervențiilor minim invazive pentru cca 40% din pacienți și reconstrucții mamare imediate la 30% din paciente. Implementarea mecanismului de monitorizare a traseului pacientului va contribui la reducerea întârzierilor diagnostice și terapeutice și la îmbunătățirea rezultatelor clinice și a supraviețuirii pacienților oncologici până în anul 2030.
77. Monitorizarea implementării Programului va fi realizată printr-un sistem integrat de colectare și analiză a datelor, având la bază Registrul Național de Cancer și alte sisteme informaționale relevante din domeniul sănătății. Raportarea indicatorilor va fi realizată anual de către instituțiile medico-sanitare și consolidată la nivel național de către Ministerul Sănătății, prin intermediul UCSON al PNCC. Indicatorii de monitorizare și evaluare ai Programului vor fi dezagregați, pornind de la disponibilitatea datelor, după următoarele criterii: sex, vârstă, reședință, zonă geografică, aceștia sunt prezentați în tabelul 2.

Tabelul 2.
Indicatori monitorizare și evaluare a Programului
	Nr. crt.
	Indicator de rezultat
	Valoarea de referință 2024 
	Valoarea țintă 2030
	Furnizor de date

	1
	2
	3
	4
	5

	Obiectivul general:   Obiectivul general: Asigurarea unui răspuns integrat și echitabil și centrat pe perosană la cancer în Republica Moldova, acoperind continuum-ul de servicii de la controlul factorulir de risc și  prevenție, depistare precoce, până la diagnostic, tratament, monitorizare, reabilitare și îngrijiri paliative, susținut de o guvernanță eficientă și sisteme de date funcționale.

	1. 
	Rata de supraviețuire prin cancer adulți la 5 ani (%), pe sexe și medii
	47
	52
	Institutul Oncologic
	

	2
	Rata prin supraviețuire prin cancer copii la 5 ani (%), pe sexe și medii
	Se stabilește 
	< 5-10% 
	Institutul Oncologic
	

	3. 
	Rata mortalității prin cancer adulți în primul an din momentul stabilirii diagnozei (%), pe sexe, vârste și medii. 
	20
(2023)
	15
	Institutul Oncologic
	

	4.
	Rata mortalității prin cancer copii în primul an din momentul stabilirii diagnozei (%).
	10
(2023)
	8
	Institutul Oncologic
	

	5.
	Mortalitatea standardizata prin cancer, la 100 mii locuitori. 
	137,8

	122,6
	Institutul Oncologic
	

	6.
	Incidența standardizată prin cancer, la 100 mii locuitori. 
	315,7

	416,4
	Institutul Oncologic
	

	Obiectivul specific 1:  Reducerea poverii cancerelor prevenibile prin diminuarea expunerii populației la factorii de risc comportamentali și de mediu, inclusiv: consumul de tutun, consumul nociv de alcool, alimentația nesănătoasă, inactivitatea fizică și infecțiile asociate cancerului, prevenibile prin vaccinare.

	1.1.
	Prevalența consumului produselor din tutun și conexe, %, pe sexe, vârste și medii
	29,9
52 bărbați
7,7 femei
(2021)
	26,9 
	ANSP
	

	1.2.
	Prevalența consumului de alcool, %, pe sexe, vârstă și medii
	63,2
73,1 bărbați
53,2 femei
(2021)
	58,2 
	ANSP
	

	1.3.
	Prevalența consumului mai puțin de 5 porții total de fructe și legume, %
	63,4
(2021)
	59,2
	ANSP
	

	1.4.
	Rata vaccinării anti-HPV, %, pe sexe
	41,5 – fete
1,6 - băieți
	72- fete
20- băieți
	ANSP
	

	1.5.
	Rata vaccinării împotriva hepatitei B, %
	87,6
	92
	ANSP
	

	Obiectivul sp     Obiectivul specific 2.  Creșterea cu 15 % a ratei de depistare prin screeningul cervical, colorectal, pulmonar, precum și depistarea precoce al cancerului mamar (stadiile I şi II), până în anul 2030.

	2.1.
	Rata de acoperire cu testul de screening cervical primar (citologic și HPV) (%)
	61
	70
	Institutul Mamei și Copilului
	

	2.2.
	Rata de acoperire cu servicii de colposcopie (%)
	60
	90
	Institutul Mamei și Copilului
	

	2.3.
	Rata de tratament a leziunilor cervicale precanceroase (%), suspectate și confirmate 
	80
	90
	Institutul Mamei și Copilului
	

	2.4.
	Număr de centre de testare screening colorectal, de la oportunist/pilot la organizat 
	8
	20
	Institutul Oncologic
	

	2.5.
	Număr de centre screening colorectal cu colonoscopii.
	1
	5
	Institutul Oncologic
	

	2.6.
	Număr de centre depistare precoce pilot, USG și mamografii. 
	6
	10
	Institutul Oncologic
	

	2.7.
	Ponderea femeilor depistate cu cancer cervical pe stadii I-II (%), total.
	40
	65
	Institutul Mamei și Copilului
Institutul Oncologic
	

	2.8.
	Ponderea femeilor depistate cu cancer cervical pe stadii III-IV (%), total.
	60
	35
	Institutul Mamei și Copilului
Institutul Oncologic
	

	2.9.
	Ponderea populației depistate cu cancer colorectal pe stadii I -II (%), pe sex și medii
	28,1
	38,1
	Institutul Oncologic
	

	2.10.
	Ponderea populației depistate cu cancer colorectal pe stadii III-IV (%), pe sex și medii
	50,2
	40,2
	Institutul Oncologic
	

	2.11.
	Ponderea populației depistare cu cancer mamar pe stadii 0 -II (%), pe sex și medii
	65
	73
	Institutul Oncologic
	

	2.12
	Ponderea populației depistare cu cancer mamar pe stadii III-IV (%), pe sex și medii
	35
	27
	Institutul Oncologic
	

	2.13.
	Ponderea populației depistate cu cancer pulmonar pe stadii I - II (%), pe sex și medii
	13
	20
	Institutul Oncologic
	

	2.14.
	Ponderea populației depistate cu cancer pulmonar pe stadii III-IV (%), pe sex și medii
	87
	80
	Institutul Oncologic
	

	Obiectivul specific 3.  Asigurarea accesului echitabil la cel puțin 80% dintre persoanele cu cancer la servicii calitative de diagnostic, tratament și monitorizare.

	3.1.
	Timp mediu la programare (primul apel) la prima consultatie a specialistului în IMSP IO sau o alta institutie prestatoare de servicii oncologice. 
	21-25 
	14 
	
	

	3.2.
	Timp mediu de la prima consultare până la decizia de tratament luată în cadru CMDO.
	
90
	
60 
	
	

	3.3.
	Timp De la CMDO la inițierea tratamentului (chirurgical, radioterapie, oncologie medicala). 
	35 
	14 
	
	

	3.4.
	Ponderea pacienți adulți discutați în cadrul CMDO, %
	68
	80%
	Institutul Oncologic
	

	3.5.
	Ponderea pacienți copii discutați în cadrul CMDO, %. 
	85%
	95%
	Institutul Oncologic
	

	3.6. 
	Ponderea cazurilor eligibile tratate prin abordări minim invazive, %
	10
	40
	Institutul Oncologic
	

	3.7.
	Ponderea femeilor beneficiare de reconstrucție plastică imediată după tratamentul chirurgical al cancerului. 
	0
	30
	Institutul Oncologic
	

	3.8.
	Numărul de servicii oncologice descentralizate: oncologia medicală, medicină nucleară, radioterapia, hematologia, chirurgia. 
	1
	5
	Institutul Oncologic
	

	Obiectivul specific 4. Dezvoltarea serviciilor de suport, îngrijri paliative, suport și reabilitare pentru copii și adulți cu cancer, inclusiv supravietuitori.


	4.1.
	Ponderea persoanelor cu cancer beneficiare de îngrijiri paliative, pe medii
	20
	40 
	Institutul Oncologic
	

	4.2.
	Număr de echipe mobile paliative de Îngrijiri paliative specializate la domiciliu
	8
	16
	Institutul Oncologic
	

	4.3.
	Ponderea copiilor cu cancer beneficiare de îngrijiri paliative, pe medii
	Se stabilește necesitatea de copii
	Se stabilește necesitatea de copii
	Institutul Oncologic
	

	4.4.
	Ponderea aplicării screeningului distresului oncologic
	30
	80
	Institutul Oncologic
	

	4.5.
	Ponderea adulților cu cancer acoperiti cu suport psihologic (%), pe medii
	15
	40
	Institutul Oncologic
Centrul Comunitar de Sănătate Mintală
	

	4.6.
	Ponderea copiilor cu cancer acoperiti cu suport psihologic (%), pe medii
	30
	70
	Institutul Oncologic
Institutul Mamei și Copilului
Spital Clinic de Copii ”Ignatenco”
Centrele de sănătate prietenoase tinerilor
	

	Obiectivul specific 5. Îmbunătățirea Guvernanței PNCC prin integrarea evidentelor științifice și a statisticilor în procesul decizional

	5.1.
	O unitate funcțională de coordonarea a implementării Programului creată, cu raport anual publicat. 
	Nu
	Da
	Ministerul Sănătății
	

	5.2.
	Un Consiliul național de coordonare a programului național de control al cancerului creat. Numărul de ședințe CNCC cu decizii implementate.
	0
	10
	Ministerul Sănătății
	

	5.3.
	Proporția deciziilor strategice, politici, intervenții în domeniul oncologic fundamentate pe date.
	În curs de stabilire
	25 
	Institutul Oncologic
	

	5.4.
	Numărul de grupuri tehnice instituite pentru monitorizarea și evaluării implementării acțiunilor Programului. 
	0
	5
	Institutul Oncologic
	

	5.5.
	Numărul acorduri încheiate cu ONG și asociații de pacienți cu cancer. 
	3
	6
	Institutul Oncologic
	

	5.6.
	Numărul de proiecte în domeniul oncologiei  naționale, europene și internaționale inițiate și desfășurate
	7
	14
	Institutul Oncologic
	

	5.7.
	Laboratorul de cercetare a datelor oncologice în cadrul RNC
	0
	1
	Institutul Oncologic
	

	5.8.
	Timpul mediu de raportare a cazurilor oncologice în Registrul Național de Cancer (zile)
	365
	180
	Institutul Oncologic
	

	5.9. 
	Proporția cazurilor oncologice cu date complete în RNC: stadiu, tratament, evoluție. 
	60
	75
	Institutul Oncologic
	

	5.10
	Proporția schimburilor de date realizate automat.
	0
	25
	Ministerul Sănătății
 Agenția de Guvernare Electronică
 Agenția Națională pentru Sănătate Publică
 Institutul Oncologic
	

	5.11
	Registru Național de Cancer dezvoltat
	0
	1
	Ministerul Sănătății 
Institutul Oncologic
	

	5.12
	Registru pentru cancerul la copii dezvoltat
	0
	1
	Institutul Oncologic
	



Capitolul V
IMPACT

78. Implementarea Programului va avea un impact asupra prevenirii și controlului cancerului până în anul 2030, reflectate prin îmbunătățirea indicatorilor de sănătate și performanță a sistemului oncologic. Astfel, se estimează creșterea ratei de supraviețuire la 5 ani pentru pacienții adulți de la 47% la cel puțin 52%, precum și creșterea proporției cazurilor depistate în stadii incipiente (I–II) pentru cancerele prioritare. Programul va contribui asupra calității și disponibilității serviciilor de prevenire și depistare timpurie a cancerului, la creșterea acoperirii serviciilor de screening pentru cancerul cervical, colorectal și mamar, precum și la reducerea timpului mediu de la suspiciune la inițierea tratamentului. Implementarea Programului va avea un impact semnificativ calității vieții pacienților și a supraviețuitorilor de cancer, inclusiv prin reintegrarea profesională a persoanelor diagnosticate cu cancer. Programul va determina direct calitatea și disponibilitatea serviciilor de prevenire și depistare timpurie a cancerului, a serviciilor de diagnostic timpurie a cancerului și a inițierii tratamentului, va crește calitatea serviciilor existente, va fi extins accesul al medicamente oncologice și terapii inovatoare, tratament și îngrijire a pentru pacienții oncologici. 
79. Evidențele indică, spre exemplu, că screeningul organizat pentru cancerul de col uterin asigură costuri de peste 3 ori mai mici decât cele necesare pentru tratarea cancerului uterin în stadii avansate. Conform rezultatelor unui studiu științific (Wills L, Nagarwalla D, Pearson C, McPhail S, Hinchliffe R, Sharpless B, Fardus-Reid F, Ambler L, Harrison S, Shelton J. Estimating surgery, radiotherapy and systemic anti-cancer therapy treatment costs for cancer patients by stage at diagnosis. Eur J Health Econ. 2024 ), cancerele de sân, colon și rect tratate prin rezecție, radioterapie sau SACT (Systemic Anti-Cancer Therapy) au costuri crescânde odată cu stadiul avansat la momentul diagnosticării. Tratarea unui caz de cancer în stadiul IV este de cel puțin 3-4 ori mai scumpă decât tratarea aceluiași tip de cancer în stadiul I.
80. Astfel, Programului prin măsurile de depistare precoce, diagnosticare timpurie, inițiere și asigurare a tratamentului și a reabilitării pacienților cu cancer va asigura îmbunătățirea calității vieții pacienților și costuri mai mici pentru tratament. Iar serviciile de îngrijiri paliative vor asigura respectarea demnității umane și respectul față de pacient în ultimele zile ale vieții.
81. Impactul Programului se va reflecta și în îmbunătățirea funcționalității sistemului de sănătate, inclusiv prin consolidarea guvernanței bazate pe date, creșterea gradului de utilizare a informațiilor din Registrul Național de Cancer în procesul decizional, reducerea timpului de raportare a cazurilor și îmbunătățirea coordonării serviciilor oncologice pe întreg traseul pacientului. De asemenea, Programul va contribui la îmbunătățirea relației pacient-lucrător medical și la eficientizarea proceselor de prestare a serviciilor oncologice populației. Totodată,  va consolida capacitățile resurselor umane oncologice și va spori colaborarea și va îmbunătăți comunicarea între instituțiile medico-sanitare de toate nivelurile atât publice, cât și private. 
82. Implementarea Programului este structurată pe baza unei logici de intervenție care corelează acțiunile concrete cu rezultatele intermediare și indicatorii de impact. Astfel, fiecare obiectiv și set de acțiuni contribuie direct la îmbunătățirea indicatorilor de sănătate, inclusiv creșterea supraviețuirii la 5 ani și reducerea mortalității în primul an de la diagnostic, prin intervenții orientate pe depistare precoce, reducerea întârzierilor în diagnostic și tratament, aplicarea terapiilor moderne și asigurarea continuității îngrijirilor.   

Capitolul VI
COSTURI ȘI SURSE DE FINANȚARE

83. Implementarea Programului va fi susținută prin alocări financiare etapizate, planificate pentru perioada anilor 2026-2030.
	Estimarea generală a costurilor pentru realizarea Programului național de control al cancerului pentru anii 2026-2030, este efectuată în baza priorităților și activităților identificate, a directivelor și instrumentelor disponibile în experiența națională și internațională. Realizarea prevederilor Programului se va efectua din contul mijloacelor financiare prevăzute din bugetul public național pentru anul respectiv, precum și din alte surse conform legislației. 
84. Costul total al Programului este estimat la 2 624 752,2 mii lei, din care: 637 253,3 mii lei - din contul bugetului de stat, 895 291,5 mii lei din contul FAOAM,  precum și din contul surselor externe în sumă de 1 092 207,4, care cuprinde fonduri europene, prin programe ale Uniunii Europene (EU4Health, Horizon Europe), organizații internaționale și parteneri de dezvoltare. Alocarea resurselor financiare va asigura susținerea intervențiilor prioritare pe întregul continuum al serviciilor oncologice, de la prevenție și depistare precoce până la tratament, îngrijiri paliative și reabilitare. Implementarea prezentului Program se va efectua în limitele alocațiilor aprobate în aceste scopuri în bugetele autorităților/instituțiilor implicate, în Fondurile asigurării obligatorii de asistență medicală (în continuare – FAOAM), din sursele partenerilor de dezvoltare, precum și din alte surse, conform legislației. În tabelul de mai jos sunt prezentate costurile în funcție de categorie, de sursă de finanțare și valorile cumulative ale costurilor preconizate pentru activitățile incluse în prezentul Program.


[bookmark: RANGE!A1:K13]Costurile estimative pentru fiecare an de implementare, pe obiective (mii lei)
	Obiective specifice
	Obiective specifice
	Estimarea pe ani,  
	TOTAL
	Sursa de finanțare 

	
	
	
	
	Surse bugetare
	FAOAM
	Parteneri de dezvoltare

	
	
	2026
	2027
	2028
	2029
	2030
	
	
	
	

	1.
	Obiectivul specific 1. Reducerea poverii cancerelor prevenibile prin diminuarea expunerii populației la factorii de risc comportamentali și de mediu, inclusiv: consumul de tutun, consumul nociv de alcool, alimentația nesănătoasă, inactivitatea fizică și infecțiile asociate cancerului, prevenibile prin vaccinare.
	2 932,00
	2 188,00
	2 770,00
	2 050,00
	1 580,00
	11 520,00
	0,00
	150,00
	11 370,00

	2.
	Obiectivul specific 2. Creșterea cu 15 % a ratei de depistare prin screeningul cervical, colorectal, pulmonar, precum și depistarea precoce al cancerului mamar (stadiile I şi II), până în anul 2030
	1 600,00
	9 398,00
	12 986,90
	10 436,90
	14 629,50
	49 051,30
	0,00
	28 813,30
	20 238,00

	3.
	Obiectivul specific 3. Asigurarea accesului echitabil la cel puțin 80% dintre persoanele cu cancer la servicii calitative de diagnostic, tratament și monitorizare.
	294 819,80
	420 405,20
	561 462,00
	817 368,70
	417 225,60
	2 511 281,30
	628 862,30
	833 729,60
	1 048 689,40

	4.
	Obiectivul specific 4. Dezvoltarea serviciilor de suport, îngrijri paliative, suport și reabilitare pentru copii și adulți cu cancer și supravietuitori
	5 284,00
	11 110,90
	6 327,90
	8 393,40
	10 933,40
	42 049,60
	8 391,00
	27 688,60
	5 970,00

	5.
	Obiectivul specific 5.  Îmbunătățirea Guvernanței PNCC prin integrarea evidentelor științifice și a statisticilor în procesul decizional. 
	3 000,00
	120,00
	3 420,00
	700,00
	3 610,00
	10 850,00
	0,00
	4 660,00
	6 190,00

	TOTAL
	307 635,80
	443 222,10
	586 966,80
	838 949,00
	447 978,50
	2 624 752,20
	637 253,30
	895 041,50
	1 092 457,40

	Surse bugetare
	116 920,10
	96 053,30
	97 315,40
	172 885,00
	154 079,50
	637 253,30
	x
	x
	x

	Parteneri de dezvoltare
	19 975,70
	178 469,00
	318 834,00
	483 308,40
	91 870,30
	895 041,50
	x
	x
	x

	FAOAM
	 
	 
	 
	 
	 
	1 092 457,40
	x
	x
	x




Capitolul VII
RISCURI DE IMPLEMENTARE

85.  Implementarea Programului are loc într-un context marcat de instabilitate regională, generată de conflictul armat din țara vecină, care implică un set de provocări strategice, operaționale, financiare și instituționale, ce pot influența progresul și rezultatele așteptate ale Programului. 
Pentru gestionarea acestor incertitudini, au fost identificate principalele riscuri care pot apărea, probabilității producerii acestora și impactul estimat, precum și măsurile necesare pentru diminuarea și/sau eliminarea acestora.
86.  Principalele riscuri de implementare a Programului, precum și măsurile de intervenție necesare pentru diminuarea sau înlăturarea acestora, sunt prezentate în tabelul 3.

Tabelul 3
Riscuri de implementare a Programului
	Risc anticipat
	Impact (scăzut, mediu, înalt)
	Probabilitate (joasă, medie, înaltă)
	Măsuri de diminuare/înlăturare a riscurilor



	1
	2
	3
	4

	Lipsa unui mecanism funcțional de guvernanță a serviciilor oncologice
	Înalt
	Joasă
	Aprobarea cadrului normativ privind organizarea și funcționarea Consiliului național de coordonare a implementării programului național de control al cancerului și a unității de coordonare a Programului 

	Discontinuitate politică și/sau a suportului extern
	Înalt
	Medie
	Asigurarea unui dialog continuu și transparent cu partenerii de dezvoltare implicați în oferirea suportului în domeniul controlului cancerului și implicarea factorilor de decizie politică.
Alinierea la bunele practici internaționale și europene în procesul de integrare în Uniunea Europeană asumat la nivel național, indiferent de factorul politic.

	Finanțare insuficientă pentru implementarea      programului
	Înalt
	Medie
	Prioritizarea acțiunile în funcție de impactul acestora  asupra populației.
Diversificarea surselor de finanțare, inclusiv prin atragerea de fonduri europene, granturi internaționale și asistență tehnică.
Coordonarea eficientă a resurselor disponibile pentru a evita suprapunerile și a maximiza impactul resurselor alocate.

	Coordonarea redusă între instituțiile de toate nivelurile
	Mediu
	Medie
	Consolidarea capacităților Consiliului național de coordonare a implementării programului național de control al cancerului și a unității de coordonare a programului național de control al cancerului 

	Un nou val masiv de refugiați, sau persoane intern displasate din regiunea Tansnitriană care vor solicita servicii oncologice complexe
	Mediu
	Mediu
	Planul de gestiune a crizelor și de asigurare a rezilienței serviciilor oncologice până la sfârșitul 2030 (epidemii, conflicte, perturbări logistice), prin planificarea continuității serviciilor, consolidarea lanțurilor de aprovizionare cu medicamente și materiale esențiale și instituirea procedurilor de răspuns rapid pentru menținerea accesului pacienților la tratament.

	Întreruperea lanțurilor de livrare sau oprirea temporă a livrarii medicametelor, utilajelor sau a consumabilor esențiale din cauza razboiului, unei noi crize în sănătate sau calamitate naturală
	Mediu
	Mediu
	Planul de gestiune a crizelor și de asigurare a rezilienței serviciilor oncologice până la sfârșitul 2030 (epidemii, conflicte, perturbări logistice), prin planificarea continuității serviciilor, consolidarea lanțurilor de aprovizionare cu medicamente și materiale esențiale și instituirea procedurilor de răspuns rapid pentru menținerea accesului pacienților la tratament.



Capitolul VIII
AUTORITĂȚI ȘI INSTITUȚII RESPONSABILE

87.  Implementarea angajamentelor Programului se va realiza de către autoritățile și instituțiile publice, inclusiv ale administrațiilor publice locale, instituțiile medico-sanitare publice și private, partenerii de dezvoltare, organizațiile necomerciale și alte părți interesate, în conformitate cu competențele acestora. 
Procesul de implementare va fi supervizat, coordonat și gestionat printr-un mecanism de coordonare interinstituțională – Consiliul național de coordonare a implementării Programului.
88. În contextul procesului de integrare europeană, un rol important în realizarea obiectivelor Programului îl vor avea experiența și rezultatele participării Republicii Moldova la acțiunile comune inițiate de Comisia Europeană în cadrul Planului european de combatere a cancerului, lansat  la 3 februarie 2021. 
89. Instituțiile și partenerii implicați în implementarea Programului, fără a se limita la aceștia, sunt:
89.1. Ministerul Sănătății;
89.2. Ministerul Muncii și Protecției Sociale;
89.3. Ministerul Educației și Cercătării;
89.4. Ministerul Finanțelor;
89.5. Compania Națională de Asigurări în Medicină;
89.6. Agenția de Guvernare Electronică;
89.7. Agenția pentru Securitate Cibernetică;
89.8. Agenția Națională de Reglementare a Activităților Nucleare și Radiologice; 
89.9. Biroul Național de Statistică;
89.10. Universitatea de Stat de Medicină și Farmacie „Nicolae Testemiţanu”;
89.11. Agenția Națională pentru Sănătate Publică;
89.12. Agenția Medicamentului și Dispozitivelor Medicale;
89.13. Centrul pentru Achiziții Publice Centralizate în Sănătate;
89.14. Centrulde excelență în medicină şi farmacie „Raisa Pacalo”
89.15. instituțiile medico-sanitare publice și private;
89.16. partenerii de dezvoltare;
89.17. [bookmark: _heading=h.qxjc8rsyq5nn]organizațiile neguvernamentale. 






Capitolul IX
PROCEDURI DE MONITORIZARE, EVALUARE ȘI RAPORTARE

90.  Monitorizarea și evaluarea implementării Programului se vor concentra  pe înregistrarea și aprecierea progreselor realizate, a dificultăților și riscurilor întâmpinate și pe formularea de propuneri, după caz, a propunerilor de ajustare a intervențiilor planificate.
91. Serviciul de coordonarea a programului național de control al cancerului, subdiviziune organizată în cadrul Unității de coordonare a serviciului oncologic la nivel național din cadrul Institutului Oncologic, va colecta informațiile privind stadiul realizării acțiunilor stabilite în Planul de acțiuni pentru implementarea Programului  și va elabora rapoartele de progres.
92. Instituțiile responsabile pentru realizarea acțiunilor din Planul de acțiuni vor transmite Serviciului de coordonarea a Programului informațiile relevante până la data de 15 iulie și 15 ianuarie a fiecărui an. 
	Serviciul de coordonarea a Programului va prezenta Ministerului Sănătății, până la data de 05 august și 05 februarie a fiecărui an, raportul de progres privind realizarea acțiunilor din Planul de acțiuni. 
	Ministerul Sănătății va raporta progresul anual în implementarea Programului prin intermediul sistemului informatic de monitorizare gestionat de Cancelaria de Stat până la date de 25 februarie a fiecărui an. 
93. Rezultatele implementării Programului vor fi discutate în cadrul ședințelor semestriale ale Consiliului național de coordonare a implementării Programului național de control al cancerului, cu participarea autorităților și instituțiilor responsabile de implementarea Programului și a părților interesate
În cadrul acestor ședințe vor fi identificate barierele și riscurile, care ar putea tergiversa implementarea Programului, vor fi prezentate soluții pentru diminuarea și/sau eliminarea acestora și a ajustărilor necesare în procesul de implementare. 
94. Ministerul Sănătății va prezenta Guvernului, până la 25 februarie, raportul anual de progres cu privire la realizarea prevederilor Programului nominalizat, raportul de evaluare intermediară în semestrul I al anului 2028 și raportul de evaluare finală în semestrul I al anului 2031. Evaluarea implementării Programului va fi realizată prin mecanisme de monitorizare continuă, precum și prin evaluări periodice. În acest sens, va fi efectuată o evaluare intermediară în anul 2028, care va analiza progresul în atingerea obiectivelor, eficiența intervențiilor și gradul de realizare a indicatorilor stabiliți, oferind baza pentru ajustarea măsurilor, realocarea resurselor și optimizarea implementării Programului. Evaluarea rezultatelor implementării Programului va fi realizată în anul 2030 și va analiza rezultatele obținute, precum și impactul Programului asupra sistemului de sănătate și asupra stării de sănătate a populației.

2

image3.png
Pondere (%)

100

EY

EY

70

80

50

40

30

20

Ponderea barbatilor depistati cu cancer colorectal (%), pe stadii

urban

Rural

medii

[
2016 2017 2018 2019 2020 2021

2022 2023 2024 2016 2017 2018 2019 2020 2021
Anul

staciu [ [l v Il o v s

2022 2023 2024




image4.png
Pondere (%)

100

%0

20

60

50

40

20

Ponderea femeilor depistate cu cancer mamar (%), pe stadii si medii

Urban

2018 2019 2020

Stadiu

Rural

2023 2024 2016 2017 2018 2019 2020 2021

Anul

T

FIs

2022 2023 2024




image1.png
Pondere (%)

100

0
2016

Ponderea femeilor de

2017

2018

2010

Urban

Rural

tate cu cancer cervical (%), pe stadii si medii

Stadiu

2023

'

2024 2016 2017

Anul

oo v

2018

Fis

2010

2020




image2.png
Pondere (%)

100

%0

EY

70

60

50

40

30

20

Ponderea femeilor depistate cu cancer colorectal (%), pe stadi

Urban Rural

med

0
2016 2017 2018 2019 2020 2021 2022 2023 2024 2016 2017 2018 2019 2020 2021

Anul

stadiu [0l o 0 v B v 1 s

2022 2023 2024




